Juhised LED-ekraanide kavandamiseks.

LED-tehnoloogiaga ekraan peab olema täisvärviline (RGB), ekraani pikslitihedus peab tagama selge pildi ka lähedalt vaatajale (valguspunkti mõõtmetega/pikslivahega 8 mm või väiksem). Ekraanil peab olema võimalik reguleerida järgmiseid parameetreid: heledust;  kontrastsust; gamma ja musta korrektsiooni; kõikidel värvidel (RGB) ühiselt ning heledust, kontrastsust, gammat ja musta korrektsiooni igal värvil (R, G, B) eraldi. Valgusräiguse vältimiseks peab LED-ekraan olema automaatselt reguleeritav ümbritseva keskkonna valgustustasemest - aastaaegadest ja päevavalgusest sõltuvalt. Pimedal ajal valgustatud LED-ekraani pinnale seatud valgustugevuse heleduse piirväärtuseks on maksimaalselt 150 cd/m² (täiesti valgelt ekraanilt mõõdetuna 200 cd/m²). Päeva pimedal ajal on valgustiheduse lubatud tõus pimedast näidust reklaamnäiduni 4 luksi (kui pime ekraanipind muutub kirkalt helendavaks reklaamiks). Kirkal pilvitul keskpäeval on ekraani pinnale seatud heleduse maksimaalne piirväärtus 5000 cd/m².

Ekraan võib töötada aastaringselt ajavahemikul kell 6.00 – 22.00, puhkepäevale eelneval ööl kella 7.00-st alates (alus: Korrakaitseseadus), st öötundidel reklaame ei näidata.

Kuvatavate kaadrite tekstide ja piltide värvid, hulk ja kuju peavad olema liiklejale kiiresti ja lihtsasti tuvastatavad.  Vahelduvate kaadrite taustavärv ei tohi oluliselt erineda teineteisest, näiteks taustavärvilt musta ja valget kaadrit ei tohi panna järjestikuselt korduma. Kaadrite taustavärviks on soovitav kasutada tumedaid värve info parema tuvastuse ja leebema valgusräiguse huvides. Animatsioonid, videoklipid, tekstide või piltide liikuvad eriefektid ja välkumised on ekraanil keelatud. Lubatud on kasutada muutumatuid nn staatilisi pilte. Kaadritel esitatud tekst peab olema loetavuse huvides piisavalt suur. Kaadrite vähim nähtavana oleku aeg on 10 sekundit ning kaadrid peavad vahelduma sujuvalt, nii et ekraani pind ei muutu kaadritevahelistel aegadel mustaks.

Valguse abil reklaame ja/või teavet edastava reklaam- ja/või teabekandja (sh LED ekraani) ning valgustuslahendustel baseeruvate arhitektuursete ekraanide poolt edastatavad valgusefektid ei tohi tekitada fotosensitiivset epilepsiat. Kõnealused valgusefektid võivad tuleneda nii esitletava reklaami ja/või teabe sisu ja/või esteetilise sõnumi edastamise võttestikust (sh teatavat tüüpi visuaalne kontrastsus jms) kui ka valgustuslahenduse (sh LED ekraani, valgustuslahendustel baseeruva arhitektuurse ekraani jms) tehnilistest omadustest (teatavad sagedused jms kui ka selle defektsusest).

Kui LED-ekraanis ilmneb viga või osa selle valguspunktidest on lakanud töötamast ja need toimivad muust pinnast erineval viisil, tuleb ekraan kohe välja lülitada ja viia läbi parandustööd esimesel võimalusel.

Juhised valgusreklaami kavandamiseks

Valguskastide puhul on reklaami pinnale seatud heleduse maksimaalne piirväärtus ööpäevaringselt 150 cd/m. Valgust kumava reklaamikandja värvustemperatuuri piirväärtus on 4300 K (neutraalvalge). Reklaam ei tohi olla esitatud teleritüüpi ekraanina ja muu sähviva sisu või kujundust muutva infopinnana. Kui valgusreklaami põhimõtted on välja töötatud hoone ehitusprojekti koosseisus, võib kavandi lisada jooniste hulka (nt. kujutada reklaam vaadetel) ning lisada ülaltoodud nõuded projekti seletuskirja. Kui valgusreklaam kavandatakse ehitusprojektist eraldi, esitatakse selle kohta reklaamiavaldus vastavalt Keila linnas kehtivatele reklaami paigaldamise nõuetele.

Valgusreklaam mälestistel või kaitsevööndis

Vastavalt muinsuskaitseseaduse § 7 lg 3 tähendab LED ekraani paigaldamine mälestise ilme muutmist. Muinsuskaitseseaduse § 3 lg 3 rõhutab, et lisatav uus peab toetama ja aitama esile tuua varem loodud väärtusi. LED ekraan kui tugevat valgust kiirgav dominantne element ei toeta ega aita esile tuua mälestist, vaid muutub mälestise asemel ise kandvaks elemendiks.

Vastavalt 29.novembri 2022.a. [Keila Linnavolikogu otsusega nr 1-3/22](https://keilalinnavalitsus.sharepoint.com/%3Ab%3A/s/Sahtel/EfERQ4AgcR5Cse9FdGOepuQBXsxb7rxFa6W9NmoNKOn3OQ?e=QAmcgb) vastu võetud Keila linna üldplaneeringule ([ÜP seisuga 08.08.2023](https://keilalinnavalitsus.sharepoint.com/%3Af%3A/s/Sahtel/Eni-kymeSD9PnNUFEOXE7a8BkMdELg4Y8Iipz-Ule2Dd7Q?e=yqa9Bq))

Vaata ptk 7.3.1 Keila kesklinna miljööala maakasutus- ja ehitustingimused

Alapealkiri: Üldised ehitustingimused Keila kesklinna miljööalal

Alajaotus FASSAADID JA VÄLISVIIMISTLUS

Punkt 10. *Kasutada miljöö ja hoone arhitektuuriga sobivaid väikevorme: sepiskonsoolidega varikatuseid, numbri- ja tänavavalgusteid.. Reklaamsildid, pealkirjad ja valgustusreklaam ei tohi kuju, värvi ja asetusega rikkuda tänava, avaliku platsi või hoone ilmet, ennekõike ei tohi need katta või lõigata hoone arhitektuurilisi osi. Üldjuhul pole lubatud neoonreklaamid ja valgustid.*